Duisende rande se vuurwerke afgevatVuurwerke wat op beslag gelê is in Krugersdorp. (Foto: Keagan Mac Rae/Verskaf) Nooddienste in die Mogale-munisipaliteit (Magaliesburg en Krugersdorp) het kort voor Oujaarsaand op duisende rande se vuurwerke in Krugersdorp beslag gelê. Volgens ŉ inskrywing op die Mogale Response Services se Facebook-blad het die organisasie gister tydens ŉ inspeksie beslag gelê op vuurwerke ter waarde van R35 000. Dit is by die Krugersdorp-polisiestasie ingegee. Volgens wet mag lede van die publiek slegs in besit wees van vuurwerke of dit afvuur indien hulle ŉ geldige permit uitgereik deur ŉ gemagtigde inspekteur het. Nooddienste het die afgelope week wenke verskaf wat kan help om te verseker dat ŉ Oujaarsaandviering nie in ŉ noodgeval of ramp ontaard nie. “Dit is weer dié tyd van die jaar wat ons die afgelope jaar saam met vriende en familie vier. Ongelukkig kan noodgevalle en ander omstandighede ontstaan wat ŉ feesviering in ŉ onaangename situasie laat ontaard,” sê ER24 in ŉ verklaring. ER24 verskaf die volgende wenke om ongelukke en beserings te voorkom: Drink verantwoordelik Wanneer jy drink, moet jy bewus wees van jou omgewing, aangesien daar individue is wat die geleentheid kan misbruik. Moenie drankies van vreemde mense aanvaar nie en moenie jou drank sonder toesig los nie. Moet ook nooit drink en bestuur nie. Maak eerder gebruik van ŉ taxidiens of vra ŉ vriend wat nié drink nie om te bestuur. Wees ook versigtig op die pad, al het jy nie gedrink nie, omdat daar ander motoriste is wat dalk kan drink en bestuur. Slaan ag op persoonlike veiligheid Maak seker jou selfoon is ten alle tye vol gelaai. Dit is ook beter om in groepe rond te beweeg as alleen. Dit is noodsaaklik om genoeg water te drink, veral as jy alkohol inneem. Maak seker dat jy een glas water drink vir elke drankie wat jy inneem. Die hantering van vuurwerke Vuurwerke is mooi, maar kan ook gevaarlik wees. Maak seker dat ŉ verantwoordelike persoon ten alle tye die vuurwerke hanteer en dat geen kinders sonder toesig naby die vuurwerke beweeg nie. Vuurwerke kan ook angs by diere veroorsaak, met die gevolg dat hulle hulself kan seermaak of probeer ontsnap uit hul eienaar se eiendom. Vir noodgevalle kan lede van die publiek ER24 se hulplyn by 084124 skakel.